Ackermann se span haal eindrondeJohan Ackermann – eindstryd toe. (Foto: Twitter) Gloucester, wat deur die oud-Springbok Johan Ackermann afgerig word, het Vrydag tot die eindstryd van die Europese Uitdaagbeker deurgedring. Sy span het Newcastle op Kingsholm, Gloucester, met 33-12 geklop, nadat hy rustyd met 12-5 voor was. Die eindstryd is Vrydag 11 Mei in Bilbao, Spanje, en Gloucester se teenstander word Saterdag op Cardiff Arms Park bepaal, waar die Walliese streekspan Cardiff Blues teen die Franse klub Pau kragte meet. Behalwe vir die sitplektoekenning wat vir die twee eindstryders uitgehou is, is die kaartjies vir die eindstryd reeds uitverkoop. Dis Ackermann se eerste seisoen by die klub, maar Gloucester se derde eindstryd in vier seisoene. Hy sal dus die beker moet wen om beter as sy voorgangers te vaar. Billy Twelvetrees, ʼn senter van Engeland en die Britse Leeus, het 13 van die wenspan se punte met twee doelskoppe en drie strafdoele behaal.